Millariikka Rytkönen

Millariikka Rytkönen (s. 9. marraskuuta 1975 Hyvinkää) on sosiaali-, terveys- ja kasvatusalan ammattijärjestö Tehyn puheenjohtaja. Rytkönen on toiminut tehtävässä vuodesta 2017.   

Rytkönen on koulutukseltaan lähihoitaja, kätilö AMK ja sairaanhoitaja YAMK. Hän on suorittanut ylemmän ammattikorkeakoulututkinnon sosiaali- ja terveysalan kehittämisestä ja johtamisesta. Lopputyön hän teki hätäsektion toimintamallin luomisesta ja käyttöönottamisesta Porvoon sairaalan synnytysyksikössä.

Rytkönen työskenteli kätilönä synnytysalissa vuosina 2001−2009. Sen lisäksi hän on työskennellyt muun muassa lastenkodissa, leikkaus- ja anestesiayksikössä sekä osastonhoitajana naistentautien- ja synnytysten yksiköissä.  

Kätilöliiton puheenjohtajana hän toimi vuosina 2016−2017. 

Puoluetaustaltaan Rytkönen on sosiaalidemokraatti. Hän toimi Porvoon kaupunginvaltuustossa ja -hallituksessa vuosina 2017−2018. Tultuaan valituksi Tehyn puheenjohtajaksi hän jätti eroanomuksen poliittisista luottamustehtävistä.

Rytkönen on naimisissa ja hänellä on kaksi lasta.

Tehyn valtuustovaaleissa keväällä 2021 Rytkönen sai 4 712 ääntä, mikä oli vaalin suurin äänisaalis.

Lähteet

Aiheesta muualla 
 Millariikka Rytkönen Twitterissä
 Millariikka Rytkönen Instagramissa

Suomalaiset ammattiyhdistysjohtajat
Suomalaiset kätilöt
Suomalaiset sairaanhoitajat
Suomen Sosialidemokraattisen Puolueen poliitikot
Porvoon kaupunginvaltuutetut
Vuonna 1975 syntyneet
Elävät henkilöt